**Dôvodová správa**

**A. Všeobecná časť**

Návrh zákona, ktorým sa mení a dopĺňa zákon č. 55/2017 Z. z. o štátnej službe a o zmene a doplnení niektorých zákonov v znení neskorších predpisov (ďalej len „návrh zákona“) sa predkladá na rokovanie poradných orgánov vlády na základe plánu legislatívnych úloh vlády Slovenskej republiky.

Predmetom návrhu zákona je úprava právnych vzťahov súvisiacich so spustením kompletného Centrálneho informačného systému štátnej služby (ďalej len „centrálny informačný systém“) do prevádzky.

Pôvodná, dodnes účinná, právna úprava centrálneho informačného systému vychádza z predpokladu postupného zriaďovania jeho jednotlivých častí. S účinnosťou od 1. júla 2017 bola zriadená a uvedená do tzv. pilotnej prevádzky časť centrálneho informačného systému, konkrétne register výberových konaní, register úspešných absolventov a register nadbytočných štátnych zamestnancov. V tomto rozsahu a režime je centrálny informačný systém prevádzkovaný aj v súčasnosti.

Na základe potreby dobudovať existujúce časti centrálneho informačného systému a požiadavky vytvoriť dostatočný časový priestor pre optimálne nastavenie zvyšných častí centrálneho informačného systému došlo k posunutiu spustenia jeho komplexnej prevádzky na 1. júl 2023.

Jednou z podmienok funkčnosti a spustenia komplexnej prevádzky centrálneho informačného systému je modifikácia existujúceho právneho rámca – je potrebné zohľadniť najmä rozšírenie služieb a funkcionalít, ktoré bude centrálny informačný systém poskytovať a ich vplyv na súčasné postupy, existujúce inštitúty a v súčasnosti využívané registre. Zároveň je potrebné zohľadniť aj praktické poznatky získané v súvislosti s doterajšou prevádzkou registrov, ako aj osobitnú právnu úpravu, predovšetkým vo vzťahu k informačným technológiám verejnej správy a vo vzťahu k ochrane osobných údajov.

Podľa navrhovanej právnej úpravy bude centrálny informačný systém informačným systémom verejnej správy a jeho správcom bude Úrad vlády Slovenskej republiky. Centrálny informačný systém bude rozdelený na verejný portál a interný portál. Interný portál bude ďalej rozdelený na moduly a registre. Mení sa názov niektorých registrov (napr. z registra nadbytočných štátnych zamestnancov na register bývalých štátnych zamestnancov, z registra štátnozamestnaneckých miest na modul služobných úradov). Upravuje sa právo služobných úradov na prístup do centrálneho informačného systému, povinnosť poskytovať údaje do jednotlivých častí (modulov a registrov), ako aj obsah a účel vybraných častí centrálneho informačného systému. V súvislosti so zmenami v právnej úprave centrálneho informačného systému a novými službami a funkcionalitami, ktoré bude systém poskytovať, sa mení a dopĺňa najmä úprava dotknutých základných pojmov (napr. absolvent), systemizácie štátnozamestnaneckých miest, podmienok prijatia do štátnej služby, obsadzovania štátnozamestnaneckých miest vrátane výberového konania. Ďalej sa v rovnakej súvislosti navrhuje formálna úprava charakteristík platových tried štátneho zamestnanca a vypustenie hromadného výberového konania. Súčasťou navrhovaných zmien je podrobnejšia úprava rozsahu osobných údajov spracúvaných v centrálnom informačnom systéme obsiahnutá v prílohe k zákonu.

Návrh zákona bude mať negatívny vplyv na rozpočet verejnej správy a pozitívny vplyv na informatizáciu spoločnosti a na služby verejnej správy pre občana. Návrh zákona nebude mať vplyv na manželstvo, rodičovstvo a rodinu, podnikateľské prostredie, sociálne vplyvy ani vplyv na životné prostredie.

Návrh zákona je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, so zákonmi a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.